Hanno Pevkur

Kaitseminister 25.09.2025

**Kirjalik küsimus Kaitseministeeriumi valitsemisalas toimuva kohta**

Austatud kaitseminister

Riigikaitsekomisjonis toimunud arutelul, mis käsitles Riigikontrolli aruandes tehtud märkuseid Kaitseministeeriumi valitsemisala asjaajamise kohta, selgitasite koos ministeeriumi kantsleriga, et kavas on läbi viia ministeeriumi valitsemisalas tehtud ettemaksete inventuur, mille käigus selgitatakse välja, milliseid ettemakseid on tehtud ning kas need on kooskõlas sõlmitud lepingute ja kokkulepetega.

Usun, et see on oluline samm, mis aitab taastada Eesti inimeste usaldust Kaitseministeeriumi valitsemisalas maksumaksja raha kasutamise osas ning tähtis on, et selle inventuuri osas on ministeerium avatud ning teavitab avalikkust ka sel juhul, kui ilmneb täiendavaid ekslikke väljamakseid või küsitavaid tehinguid.

See inventuur oli selgituste kohaselt kavas läbi viia lähiajal, et saada kiiresti selgus.

Lähtudes eeltoodust soovin vastuseid Riigikogu kodu- ja töökorra seaduse §-st 147 alusel järgmistele küsimustele:

1. Millist perioodi läbiviidav inventuur puudutab?

2. Kas üle vaadatakse vaid ettemaksude hetkeseis või minnakse ka ajas tagasi ja kontrollitakse pikema perioodi jooksul tehtud ettemaksete korrektsust?

3. Palun edastada kokkuvõte inventuuri tulemuste kohta või vahekokkuvõte juhul, kui see on veel lõpule viimata. Kas inventuuri käigus selgus ka teisi ekslikult või ülemääraselt tehtud ettemakseid täiendavalt neile, millele juhtis tähelepanu Riigikontroll?

Lugupidamisega

(allkirjastatud digitaalselt)

Raimond Kaljulaid

Riigikogu liige